Source: http://curia.sk/trovy-a-poplatky.html
Timestamp: 2018-12-18 20:15:41+00:00
Document Index: 17037165

Matched Legal Cases: ['SÚD ', 'SÚD ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

TROVY A POPLATKY - PRAVIDLÁ PRE URČENIE TROV ROZHODCOVSKÉHO KONANIA A SADZOBNÍK POPLATKOV * PRAVIDLÁ PRE URČENIE TROV ROZHODCOVSKÉHO KONANIA A SADZOBNÍK POPLATKOV - STÁLY ROZHODCOVSKÝ SÚD * OCHRANA MAJETKU * VYMÁHANIE * ROVNOPRÁVNOS * POJEDNÁVANIE * ÚSTNE POJEDNÁVANIE * PÍSOMNÉ KONANIE * ÚSTNE KONANIE * DOKAZOVANIE * ŽALOBA * ŽALOBCA * PRAVIDLA PRE URCENIE TROV ROZHODCOVSKEHO KONANIA A SADZOBNIK POPLATKOV * PRAVIDLA PRE URCENIE TROV ROZHODCOVSKEHO KONANIA A SADZOBNIK POPLATKOV - STALY ROZHODCOVSKY SÚD * OCHRANA MAJETKU * VYMAHANIE * ROVNOPRAVNOST * POJEDNAVANIE * USTNE POJEDNAVANIE * PISOMNE KONANIE * USTNE KONANIE * DOKAZOVANIE * ZALOBA * ZALOBCA
Pravidlá pre určenie trov rozhodcovského konania a sadzobník poplatkov Stáleho rozhodcovského súdu
zriadeného Asociáciou stálych rozhodcovských súdov, záujmovým združením právnických osôb, so sídlom Bárdošova 2/A, 831 01 Bratislava, IČO: 45 744 912, zapísaným v registri záujmových združení právnických osôb vedenom Okresným úradom Bratislava pod č. OU-BA-OVVS1-2014/101372
1.1 Trovy rozhodcovského konania sú najmä:
1.1.1 poplatky za jednotlivé úkony alebo konanie rozhodcovského súdu
1.1.2 hotové výdavky rozhodcovského súdu, ktorými sú účelne vynaložené výdavky v súvislosti s rozhodcovským konaním, najmä telekomunikačné a administratívne náklady, poštovné, náklady na doručovanie, spracovanie spisovej agendy, vyhotovovanie rozhodcovských rozhodnutí. Náhrada hotových výdavkov bude pre každý úkon rozhodcovského súdu stanovená paušálnou sumou a to vo výške jednej stotiny výpočtového základu. Výpočtovým základom sa rozumie priemerná mesačná mzda zamestnanca hospodárstva Slovenskej republiky za prvý polrok predchádzajúceho kalendárneho roka určená Štatistickým úradom Slovenskej republiky;
1.1.3 trovy na vykonanie dôkazov, odmena znalca a odmena tlmočníka
1.1.4 hotové výdavky účastníkov rozhodcovského konania a ich zástupcov
1.1.5 odmena za zastupovanie účastníka rozhodcovského konania advokátom vo výške tarifnej odmeny podľa advokátskej tarify stanovenej príslušným právnym predpisom.
Platenie trov rozhodcovského konania
2.1 Každý z účastníkov rozhodcovského konania platí trovy konania, ktoré vznikajú jemu osobne, trovy svojho zástupcu ako aj odmenu za zastupovanie advokátom.
2.2 Rozhodcovský súd môže uložiť účastníkovi rozhodcovského konania, aby zložil preddavok na náklady vznikajúce v súvislosti s rozhodcovským konaním pred rozhodcovským súdom (najmä trovy na vykonanie dôkazov, odmena znalca, odmena tlmočníka) vo výške a v lehote určenej rozhodcovským súdom.
2.3 Povinnosť zložiť preddavok podľa bodu 2.2 tohto článku rozhodcovský súd uloží účastníkovi, ktorý navrhol vykonať úkon, s ktorým sú spojené náklady, alebo ktorý dal na vykonanie takéhoto úkonu podnet alebo v ktorého záujme je vykonanie takéhoto úkonu.
2.4 Pokiaľ preddavok podľa bodu 2.2 tohto článku nie je uhradený, rozhodcovský súd nie je povinný vykonať úkon, na úhradu nákladov ktorého je tento preddavok určený.
2.5 Náklady vznikajúce v súvislosti s rozhodcovským konaním, resp. preddavok na tieto náklady sa platia bankovým prevodom na účet rozhodcovského súdu. Náklady vznikajúce v súvislosti s rozhodcovským konaním resp. preddavok na tieto náklady sa považujú za zaplatené pripísaním na účet rozhodcovského súdu alebo ich zložením v hotovosti do pokladne rozhodcovského súdu.
Náhrada trov rozhodcovského konania
3.1 Účastníkovi rozhodcovského konania, ktorý mal vo veci plný úspech, rozhodcovský súd spravidla prizná náhradu trov potrebných na účelné uplatňovanie alebo bránenie práva proti účastníkovi rozhodcovského konania, ktorý vo veci nemal úspech.
3.2 Ak mal účastník rozhodcovského konania vo veci úspech len čiastočný, rozhodcovský súd môže náhradu trov pomerne rozdeliť, prípadne vysloviť, že žiadny z účastníkov rozhodcovského konania nemá na náhradu trov právo.
3.3 Aj keď mal účastník rozhodcovského konania vo veci úspech len čiastočný, môže mu rozhodcovský súd priznať plnú náhradu trov konania, ak mal neúspech v pomerne nepatrnej časti.
3.4 Žiaden z účastníkov rozhodcovského konania nemá právo na náhradu trov konania podľa jeho výsledku, ak konanie
3.4.1 sa skončilo uzavretím zmieru, pokiaľ v ňom nebolo o náhrade trov dojednané niečo iné, alebo
3.4.2 bolo zastavené.
Ak však niektorý z účastníkov rozhodcovského konania zavinil, že rozhodcovské konanie sa muselo zastaviť, rozhodcovský súd mu môže uložiť povinnosť uhradiť jeho trovy. Ak sa však pre správanie žalovaného účastníka rozhodcovského konania vzala späť žalobu, ktorá bola podaná dôvodne, rozhodcovský súd môže uložiť povinnosť uhradiť trovy konania žalovanému účastníkovi rozhodcovského konania.
3.5 Účastníkovi rozhodcovského konania môže rozhodcovský súd uložiť, aby uhradil trovy konania, ktoré by inak neboli vznikli, ak ich spôsobil svojim zavinením alebo ak tieto trovy vznikli náhodou, ktorá sa mu prihodila.
3.6 Ak sú tu dôvody hodné osobitného zreteľa, nemusí rozhodcovský súd výnimočne náhradu trov konania celkom alebo sčasti priznať.
3.7 Rozhodcovský súd môže uložiť účastníkovi rozhodcovského konania, ktorý nemal vo veci plný úspech, aby rozhodcovskému súdu nahradil hotové výdavky vynaložené rozhodcovským súdom, ktoré nie sú kryté preddavkami na náklady rozhodcovského konania podľa článku II bodu 2.2 týchto pravidiel pre určenie trov rozhodcovského konania; ak mal účastník rozhodcovského konania vo veci úspech len čiastočný, rozhodcovský súd môže náhradu hotových výdavkov rozhodcovského súdu pomerne rozdeliť medzi účastníkov rozhodcovského konania. V prípade schválenia zmieru môže rozhodcovský súd uložiť účastníkom rozhodcovského konania nahradiť rozhodcovskému súdu ním vynaložené hotové výdavky spoločne a nerozdielne.
3.8 Rozhodcovský súd môže uložiť účastníkovi rozhodcovského konania, ktorý je poplatníkom poplatkového úkonu, ktorý rozhodcovský súd uskutočnil napriek tomu, že poplatok nebol rozhodcovskému súdu zaplatený, povinnosť zaplatiť tento poplatok rozhodcovskému súdu. Rozhodcovský súd však v takomto prípade môže rozhodnúť aj inak, a to, že uvedený poplatok je povinný zaplatiť rozhodcovskému súdu účastník rozhodcovského konania podľa bodu 3.7 tohto článku za podmienok tam uvedených.
3.9 Účastníci rozhodcovského konania sa môžu dohodnúť o inom spôsobe rozdelenia a náhrady trov konania. Rozhodcovský súd je povinný sa riadiť takouto dohodou (s výnimkou časti, v ktorej by bola riešená otázka spôsobu rozdelenia a náhrady hotových výdavkov a poplatkov podľa bodov 3.7 a 3.8 tohto článku, ktorou rozhodcovský súd nie je viazaný) len v prípade, ak mu je predložená v písomnej forme pred rozhodnutím o náhrade trov konania.
3.10 O povinnosti nahradiť trovy konania rozhoduje rozhodcovský súd v rozhodnutí, ktorým sa rozhodcovské konanie končí. Účastník rozhodcovského konania je povinný predložiť rozhodcovskému súdu vyčíslenie trov konania, ktorých náhradu žiada priznať, najneskôr do vydania rozhodnutia, ktorým sa končí rozhodcovské konanie, inak sa mu náhrada trov neprizná.
4.1 Poplatky sa platia za jednotlivé úkony alebo konanie rozhodcovského súdu (ďalej len „poplatkový úkon“) vo výške uvedenej v sadzobníku poplatkov. Predseda predsedníctva môže z dôvodov hodných osobitného zreteľa v jednotlivom prípade určiť nižší poplatok, ako je uvedený v sadzobníku poplatkov.
4.2 Poplatníkom je navrhovateľ poplatkového úkonu, pokiaľ nie je v týchto pravidlách pre určenie trov rozhodcovského konania alebo rokovacom poriadku rozhodcovského súdu uvedené inak.
4.3 V prípade osobitného poplatku za pristúpenie vedľajšieho účastníka do rozhodcovského konania časť poplatku pripadajúcu na zvýšenie poplatku za rozhodcovské konanie, sú povinní zaplatiť spoločne osoba, ktorá chce vystupovať v rozhodcovskom konaní ako vedľajší účastník a účastník rozhodcovského konania, ktorý podal návrh na jej pristúpenie do rozhodcovského konania ako vedľajšieho účastníka konania.
4.4 Ak vznikne viacerým poplatníkom povinnosť zaplatiť poplatok spoločne, platia ho spoločne a nerozdielne.
4.5 Poplatková povinnosť vzniká:
4.5.1 podaním návrhu alebo žiadosti na vykonanie poplatkového úkonu,
4.5.2 podaním námietky započítania,
4.5.3 podaním námietky nedostatku právomoci rozhodcovského súdu,
4.5.4 podaním návrhu na ustanovenie za rozhodcu osoby, ktorá nie je zapísaná v zozname rozhodcov rozhodcovského súdu,
4.5.5 podaním námietky zaujatosti voči rozhodcovi, alebo
4.5.6 uskutočnením/vykonaním poplatkového úkonu, ak poplatková povinnosť nevznikla skôr.
4.6 Poplatok je splatný vznikom poplatkovej povinnosti.
4.7 Sadzba poplatku je uvedená v sadzobníku poplatkov percentom zo základu poplatku (ďalej len „percentná sadzba“) alebo pevnou sumou.
4.8 Pri percentnej sadzbe je základom poplatku hodnota predmetu poplatkového úkonu v čase vzniku poplatkovej povinnosti.
4.9 Hodnotou predmetu poplatkového úkonu je:
4.9.1 suma vymáhaného peňažného plnenia,
4.9.2 hodnota majetku, ktorého sa týka uplatnený nárok,
4.9.3 hodnota predmetu právneho vzťahu, ak ide o žalobu na určenie, či tu právo alebo právny vzťah je alebo nie je,
4.9.4 hodnota materiálnych záujmov spojených s nárokom na uloženie povinnosti niečo konať, niečoho sa zdržať alebo niečo strpieť.
4.10 Ak nie je možné zistiť hodnotu predmetu poplatkového úkonu, základom poplatku je cena obvyklá v mieste a v čase vzniku poplatkovej povinnosti. Ak je základom poplatku cena nehnuteľnosti, touto cenou sa rozumie cena zistená podľa osobitných predpisov.
4.11 Hodnota príslušenstva sa zahrnie do základu poplatku len vtedy, ak je príslušenstvo samostatným predmetom poplatkového úkonu.
4.12 Ak je predmetom poplatkového úkonu opakujúce sa plnenie, základom poplatku je súčet hodnôt všetkých opakujúcich sa plnení.
4.13 Ak ide o opakujúce sa plnenie na neurčitý čas, na dobu života alebo na čas dlhší ako tri roky, za hodnotu plnenia sa považuje trojnásobok hodnoty ročného plnenia. To isté platí o hodnote práv, ktoré možno vykonávať opätovne.
4.14 Pri zmene alebo doplnení žaloby, pri podaní vzájomnej žaloby alebo námietky započítania, je základom poplatku hodnota predmetu zmeny alebo doplnenia žaloby vzájomnej žaloby alebo námietky započítania.
4.15 V konaní o preskúmanie rozhodcovského rozsudku je základom poplatku hodnota nároku uplatňovaného v rámci preskúmacieho konania. Ak žiadosť o preskúmanie rozhodcovského rozsudku podá žalobca aj žalovaný, platí každý z nich poplatok podľa hodnoty nároku uplatneného vo svojej žiadosti o preskúmanie.
4.16 Ak je základ poplatku vyjadrený v cudzej mene, prepočíta sa na menu euro podľa kurzu vyhláseného Európskou centrálnou bankou alebo Národnou bankou Slovenska (v prípade rozdielu medzi dvoma rozhoduje kurz výhodnejší pre účastníka konania) v deň vzniku poplatkovej povinnosti. Rozhodcovský súd však môže rozhodnúť, že poplatník je povinný zaplatiť poplatok v mene, v ktorej je vyjadrená hodnota predmetu poplatkového úkonu; ak je hodnota predmetu poplatkového úkonu vyjadrená vo viacerých menách, určí rozhodcovský súd spravidla jednu menu, v ktorej bude poplatník povinný zaplatiť poplatok.
4.17 Poplatník je povinný uviesť hodnotu predmetu poplatkového úkonu, a to aj vtedy, ak predmet poplatkového úkonu nemá peňažnú povahu; ak je predmetom poplatkového úkonu viacero nárokov, poplatník je povinný hodnotu každého uplatneného nároku uviesť samostatne, pričom hodnota predmetu poplatkového úkonu sa určí ako súčet hodnôt všetkých uplatnených nárokov. Ak tak poplatník neurobí, alebo ak uvedie nesprávnu hodnotu, hodnotu predmetu poplatkového úkonu určí rozhodcovský súd na základe údajov, ktoré má k dispozícii.
4.18 V prípade, ak v sadzobníku poplatkov je pri určitej položke stanovená maximálna suma poplatku, obmedzenie takouto maximálnou sumou sa nevzťahuje na ďalšie zvyšovanie poplatku podľa iných položiek sadzobníka poplatkov.
4.19 Poplatok sa platí bankovým prevodom na účet rozhodcovského súdu. Poplatok sa považuje za zaplatený pripísaním na účet rozhodcovského súdu alebo jeho zložením v hotovosti do pokladne rozhodcovského súdu.
5.1 Ak nebol riadne zaplatený poplatok splatný podaním žaloby alebo bol zaplatený v nesprávnej výške rozhodcovský súd vyzve poplatníka, aby poplatok zaplatil alebo doplatil v lehote desiatich (10) kalendárnych dní od doručenia výzvy; ak aj napriek výzve poplatok alebo doplatok nebol zaplatený v stanovenej lehote, rozhodcovský súd konanie uznesením zastaví. Ustanovenie predchádzajúcej vety platí obdobne v prípade nezaplatenia poplatku splatného podaním vzájomnej žaloby ako aj poplatku splatného podaním žiadosti o preskúmanie rozsudku rozhodcovského súdu.
5.2 Ak nebol riadne zaplatený poplatok za návrh na zmenu alebo doplnenie žaloby, a to ani v lehote desiatich (10) kalendárnych dní od doručenia výzvy rozhodcovského súdu, rozhodcovský súd uznesením rozhodne, že takúto zmenu alebo doplnenie návrhu nepripúšťa.
5.3 Ak nebol riadne zaplatený poplatok v ostatných prípadoch, rozhodcovský súd vyzve poplatníka, aby zaplatil poplatok v lehote desiatich (10) kalendárnych dní od doručenia výzvy; ak aj napriek výzve poplatok nebol zaplatený, rozhodcovský súd nie je povinný požadovaný poplatkový úkon vykonať, resp. na podaný návrh nie je povinný prihliadať, a to aj keď poplatník poplatok neskôr zaplatí. To nebráni podaniu nového návrhu o vykonanie poplatkového úkonu.
6.1 Poplatok sa vráti tomu, kto ho zaplatil v plnej výške:
6.1.1 ak ho zaplatil ten, kto nebol povinný platiť,
6.1.2 ide o poplatok za podanie námietky nedostatku právomoci rozhodcovského súdu, a táto námietka bola úspešná.
6.2 V prípade, že poplatok bol zaplatený vo vyššej sume, ako sa mal zaplatiť, vráti sa osobe, ktorá zaplatila vyšší poplatok, preplatok v plnej výške.
6.3 Poplatok sa vráti osobe, ktorá ho zaplatila, znížený o 50 %, ak
6.3.1 dôjde k zastaveniu rozhodcovského konania z dôvodu, že (i) došlo k späťvzatiu žaloby v celom rozsahu skôr, ako sa výzva rozhodcovského súdu podľa článku X bod 10.1 rokovacieho poriadku rozhodcovského súdu doručovaná žalovanému považuje v zmysle článku IV rokovacieho poriadku rozhodcovského súdu za doručenú, alebo (ii) došlo k späťvzatiu vzájomnej žaloby v celom rozsahu skôr, ako sa vzájomná žaloba doručovaná žalobcovi na vyjadrenie považuje v zmysle článku IV rokovacieho poriadku rozhodcovského súdu za doručenú, alebo (iii) z dôvodu nedostatku právomoci rozhodcovského súdu, alebo
6.3.2 dôjde k zastaveniu konania o preskúmaní rozhodcovského rozsudku z dôvodu, že došlo k späťvzatiu žiadosti o preskúmanie v celom rozsahu skôr, ako sa táto žiadosť doručovaná druhému účastníkovi rozhodcovského konania na vyjadrenie považuje v zmysle článku IV rokovacieho poriadku rozhodcovského súdu za doručenú, alebo
6.3.3 v ostatných prípadoch po podaní návrhu na vykonanie poplatkového úkonu dôjde k späťvzatiu návrhu pred rozhodnutím rozhodcovského súdu o podanom návrhu, resp. pred vykonaním požadovaného úkonu.
6.4 V prípade, ak niektorá zo skutočností uvedených v bode 6.3 tohto článku nastane len v čiastočnom rozsahu, vráti sa osobe, ktorá zaplatila poplatok, zodpovedajúca časť poplatku znížená o 50 %.
6.5 Ustanovenia bodov 6.3 a 6.4 tohto článku platia len v prípade, ak poplatok bol najmenej 250,00 EUR.
6.6 O vrátení poplatku, resp. jeho časti, rozhodne uznesením jediný rozhodca (resp. trojčlenný rozhodcovský senát), ktorý v rámci daného rozhodcovského konania rozhoduje; v prípade, že v čase, keď sa rozhoduje o vrátení poplatku, resp. jeho časti ešte nie je ustanovený jediný rozhodca (resp. trojčlenný rozhodcovský senát), rozhodne uznesením o vrátení poplatku predseda predsedníctva.
6.7 Rozhodcovský súd rozhodne o vrátení zaplateného poplatku alebo jeho časti do desiatich (10) kalendárnych dní od okamihu, kedy zistil, že nastala skutočnosť, ktorá je dôvodom pre vrátenie poplatku, na základe návrhu účastníka konania, ktorý žiada o vrátenie poplatku alebo jeho časti, ktorý obsahuje okrem všeobecných náležitostí aj odôvodnenie návrhu, výšku žiadaného poplatku na vrátenie a číslo účtu, na ktorý sa má poplatok vrátiť.
7.1 Položka 1
Poplatok za rozhodcovské konanie v písomnej forme pred jedným rozhodcom je
do 331,94 EUR 19,50 EUR
do 1.659,70 EUR 19,50 EUR a 5,5 % z hodnoty sporu prevyšujúcej 331,94 EUR
do 3.319,39 EUR 92,53 EUR a 5,0 % z hodnoty sporu prevyšujúcej 1.659,70 EUR
do 8.298,48 EUR 175,51 EUR a 4,7 % z hodnoty sporu prevyšujúcej 3.319,39 EUR
do 16.596,96 EUR 409,53 EUR a 4,1 % z hodnoty sporu prevyšujúcej 8.298,48 EUR
do 33.193,92 EUR 749,77 EUR a 3,7 % z hodnoty sporu prevyšujúcej 16.596,96 EUR
do 165.969,59 EUR 1.363,86 EUR a 3,5 % z hodnoty sporu prevyšujúcej 33.193,92 EUR
do 331.939,19 EUR 6.011,01 EUR a 2,5 % z hodnoty sporu prevyšujúcej 165.969,59 EUR
do 1.659.695,94 EUR 10.160,25 EUR a 1,5 % z hodnoty sporu prevyšujúcej 331.939,19 EUR
do 3.319.391,89 EUR 30.076,60 EUR a 0,8 % z hodnoty sporu prevyšujúcej 1.659.695,94 EUR
do 16.596.959,44 EUR	43.354,17 EUR a 0,5 % z hodnoty sporu prevyšujúcej 3.319.391,89 EUR
do 33.193.918,87 EUR	109.742,01 EUR a 0,3 % z hodnoty sporu prevyšujúcej 16.596.959,44 EUR
nad 33.193.918,87 EUR 159.532,89 EUR a 0,2 % z hodnoty sporu prevyšujúcej 33.193.918,87
Maximálna výška poplatku podľa Položky 1 je 200.000,00 EUR.
7.2 Položka 2
Poplatok za rozhodcovské konanie v ústnej forme pred jedným rozhodcom sa rovná poplatku podľa Položky 1 zvýšenému o 30 %. Minimálna výška poplatku podľa Položky 2 je 350 EUR a maximálna výška poplatku je 260.000,00 EUR.
7.3 Položka 3
Poplatok za rozhodcovské konanie v písomnej forme pred trojčlenným senátom sa rovná poplatku podľa Položky 1 zvýšenému o 30 % za každého ďalšieho rozhodcu. Minimálna výška poplatku podľa Položky 3 je 350 EUR a maximálna výška poplatku je 260.000,00 EUR.
7.4 Položka 4
Poplatok za rozhodcovské konanie v ústnej forme pred trojčlenným senátom sa rovná poplatku podľa Položky 2 zvýšenému o 50 % za každého ďalšieho rozhodcu. Minimálna výška poplatku podľa Položky 4 je 850,00 EUR a maximálna výška je 300.000,00 EUR.
V prípade, ak sa nedá určiť hodnota predmetu sporu v peniazoch, poplatok za rozhodcovské konanie vzhľadom na okolností daného predmetu sporu určí predseda predsedníctva. Minimálna výška poplatku v takomto prípade je
(i) ak ide o rozhodcovské konanie v písomnej forme pred jedným rozhodcom 16,60 EUR
(ii) ak ide o rozhodcovské konanie v ústnej forme pred jedným rozhodcom 99,58 EUR
(iii) ak ide o rozhodcovské konanie v písomnej forme pred trojčlenným senátom 165,97 EUR
(iv) ak ide o rozhodcovské konanie v ústnej forme pred trojčlenným senátom 497,91 EUR
a maximálna výška poplatku je 15.000,00 EUR.
7.6 Položka 6
V prípade rozhodcovského konania s medzinárodným prvkom predseda predstavenstva môže rozhodnúť, že poplatok za rozhodcovské konanie sa zvyšuje o 30 % poplatkov uvedených vyššie v Položkách 1 až 5, v závislosti od okolností daného prípadu a od toho, o ktoré z rozhodcovských konaní uvedených vyššie v Položkách 1 až 5 ide.
Poplatok za rozhodcovské konanie s medzinárodným prvkom je bez ohľadu na počet rozhodcov rozhodujúcich daný spor v prípade písomnej formy rozhodcovského konania minimálne 1.400,00 EUR a v prípade ústnej formy rozhodcovského konania minimálne 2.800,00 EUR.
7.7 Položka 7
Poplatok za rozhodcovské konanie sa zvyšuje, ak sa na rozhodcovskom konaní zúčastňujú viac ako dvaja účastníci konania, a to o 20 % za každého ďalšieho účastníka a vedľajšieho účastníka rozhodcovského konania.
7.8 Položka 8
Poplatok za vzájomnú žalobu alebo námietku započítania sa vypočíta ako poplatok uvedený vyššie v Položkách 1 až 7, v závislosti od toho, v rámci ktorého z rozhodcovských konaní uvedených vyššie v Položkách 1 až 7 bola vzájomná žaloba alebo námietka započítania podaná.
7.9 Položka 9
Poplatok za zmenu alebo doplnenie žaloby
(i) sa v prípade, ak je možné určiť hodnotu predmetu zmeny alebo doplnenia žaloby v peniazoch, vypočíta ako poplatok podľa Položiek 1 až 4, 6 a 7, v závislosti od hodnoty predmetu zmeny alebo doplnenia žaloby a od toho, o ktoré z rozhodcovských konaní uvedených vyššie v Položkách 1 až 4, 6 a 7 ide
(ii) sa v prípade, ak nie je možné určiť hodnotu predmetu zmeny alebo doplnenia žaloby v peniazoch, vypočíta ako poplatok uvedený v Položke 5, 6 a 7 v závislosti od toho, o ktoré z rozhodcovských konaní uvedených v Položkách 5, 6 a 7 ide
Poplatok za zmenu alebo doplnenie vzájomnej žaloby alebo námietky započítania
(i) sa v prípade, ak je možné určiť hodnotu predmetu zmeny alebo doplnenia vzájomnej žaloby alebo námietky započítania v peniazoch, vypočíta ako poplatok podľa Položky 8, v závislosti od hodnoty predmetu zmeny alebo doplnenia vzájomnej žaloby alebo námietky započítania
(ii) sa v prípade, ak nie je možné určiť hodnotu predmetu zmeny alebo doplnenia vzájomnej žaloby alebo námietky započítania v peniazoch, vypočíta ako poplatok podľa Položky 5, 6 a 7 v závislosti od toho, o ktoré z rozhodcovských konaní uvedených v Položke 5, 6 a 7 ide
7.10 Položka 10
Poplatok za námietku nedostatku právomoci rozhodcovského súdu, vrátane námietok týkajúcich sa existencie alebo platnosti rozhodcovskej zmluvy je 50 % poplatku za rozhodcovské konanie podľa Položiek 1 až 7 v závislosti od toho, v rámci ktorého z rozhodcovského konaní uvedených vyššie v Položkách 1 až 7 bola táto námietka podaná.
Maximálna výška poplatku podľa Položky 10 je 15.000,00 EUR.
7.11 Položka 11
Osobitný poplatok na úhradu trov rozhodcovského konania, v ktorom má ako rozhodca rozhodovať iná osoba než je osoba zapísaná v zozname rozhodcov rozhodcovského súdu je 40 % z poplatku za rozhodcovské konanie podľa Položiek 1 až 7 za každého takéhoto rozhodcu, podľa toho, o ktoré rozhodcovské konanie uvedené v Položkách 1 až 7 ide.
Minimálna výška poplatku podľa Položky 11 je 150,00 EUR a maximálna výška poplatku je 15.000,00 EUR.
7.12 Položka 12
Poplatok za námietku zaujatosti voči rozhodcovi je 66,00 EUR.
7.13 Položka 13
Poplatok za preskúmanie rozhodcovského rozsudku sa vypočíta ako poplatok podľa Položiek 1 až 7 v závislosti od toho, o ktoré konanie v rámci preskúmania rozhodcovského rozsudku ide.
7.14 Položka 14
Ak rozhodcovský súd vydáva na základe dohody všetkých účastníkov rozhodcovského konania rozhodcovský rozsudok bez odôvodnenia, znižuje sa poplatok za rozhodcovské konanie o 20 %.
7.15 Položka 15
Poplatok za zmierovacie konanie je rozdiel medzi sumou poplatku za rozhodcovské konanie v písomnej forme a sumou poplatku za rozhodcovské konanie v ústnej forme vypočítaných v závislosti od toho, v rámci ktorého z rozhodcovských konaní uvedených v Položkách 1 až 7 sa má zmierovacie konanie uskutočniť.
7.16 Položka 16
Poplatok za výklad rozhodcovského rozsudku alebo jeho časti je 20 % z poplatku za rozhodcovské konanie podľa Položiek 1 až 7 a 13 v závislosti od toho, v ktorom konaní bol rozhodcovský rozsudok vydaný, resp. 20 % z poplatku podľa Položky 14, ak sa výklad týka rozhodcovského rozsudku podľa Položky 14.
Minimálna výška poplatku podľa Položky 16 je 33,00 EUR a maximálna výška poplatku je 15.000,00 EUR.
7.17 Položka 17
Poplatok za nariadenie alebo zrušenie predbežného opatrenia ako aj preskúmanie uznesenia o nariadení predbežného opatrenia je 66,00 EUR.
7.18 Položka 18
Poplatok za vyhotovenie odpisu podania alebo jeho prílohy alebo rozhodnutia rozhodcovského súdu zo spisu vedeného rozhodcovským súdom je 0,35 EUR za každú aj začatú stranu.
Poplatok za vyhotovenie fotokópie podania alebo jeho prílohy alebo rozhodnutia rozhodcovského súdu zo spisu vedeného rozhodcovským súdom je 0,20 EUR za každú aj začatú stranu.
Všetky poplatky uvedené v Sadzobníku poplatkov nezahŕňajú DPH.
K uvedeným poplatkom sa pripočíta zákonná sadzba DPH v prípade, že zriaďovateľ je registrovaným platiteľom DPH.